Koʻp kvartirali uylarni ulush kiritish asosida qurish jarayonini tartibga solish chora-tadbirlari haqida
(resolution, 2023-08-29)

Respublikaning uy-joy qurilishi sohasiga zamonaviy bozor mexanizmlarini joriy etish va investitsiyalarni faol jalb qilish uchun qulay sharoit yaratish, shuningdek, koʻp kvartirali uylarni ulush kiritish asosida qurish sohasidagi munosabatlarni huquqiy tartibga solishni taʼminlash hamda qurilishda ulush kiritish asosida ishtirok etuvchi shaxslarning huquq va qonuniy manfaatlari kafolatlarini kuchaytirish maqsadida: 1. Belgilansinki: a) koʻp kvartirali uylarni ulush kiritish asosida qurish uchun jismoniy va yuridik shaxslar (keyingi oʻrinlarda — ulushdorlar)ning mablagʻlarini jalb qilish faqat yuridik shaxs maqomiga ega boʻlgan hamda Ulush kiritish asosida qurish uchun mablagʻlarni jalb etuvchi quruvchilarning elektron roʻyxati (keyingi oʻrinlarda — Elektron roʻyxat)ga kiritilgan quruvchilar tomonidan amalga oshirilishi mumkin; b) Elektron roʻyxat ulush kiritish asosida qurish uchun mablagʻlarni jalb etuvchi quruvchilar hisobini olib borish hamda ulushdorlar huquq va qonuniy manfaatlari buzilishining oldini olish maqsadida yuritiladi; v) Elektron roʻyxatga kiritish uchun quruvchilar quyidagi talablarga javob berishlari lozim: koʻp kvartirali uylarni qurish uchun belgilangan tartibda ajratilgan yer uchastkasi va qurilish ishlarini amalga oshirishga birlamchi ruxsat beruvchi hujjatlar mavjudligi; qurilish majmuasiga kiradigan koʻp kvartirali uylar va boshqa qurilish obyektlari qiymatining 20 foizidan kam boʻlmagan miqdorda oʻz moliyaviy resurslari yoki mazkur mablagʻlarga yoxud uning yetishmayotgan qismiga kredit ajratish haqida bank kafolat xati mavjudligi; qurilish majmuasi uchun loyiha-smeta hujjatlari va ijobiy ekspertiza xulosasi mavjudligi (“fast-track” usulida amalga oshiriladigan loyihalar bundan mustasno); texnik va mualliflik nazorati hamda davlat nazoratini amalga oshirish boʻyicha tegishli shartnomalar tuzilganligi; ulushdorlar tomonidan kiritilgan mablagʻlarni jalb qilish uchun tijorat bankida alohida hisobvaraq ochilganligi. 2. Shunday tartib oʻrnatilsinki, unga muvofiq: ulush kiritish asosida qurilish uchun mablagʻlarni jalb qilish quruvchi va ulushdor oʻrtasida tuzilgan va belgilangan tartibda hisobga qoʻyilgan shartnomaga muvofiq amalga oshiriladi; ulush kiritish asosida qurilish haqidagi maʼlumotlarni yuritish, shu jumladan quruvchilarni Elektron roʻyxatga kiritish va shartnomalarni hisobga qoʻyish elektron shaklda zamonaviy axborot-kommunikatsiya texnologiyalaridan foydalangan holda yaratiladigan elektron platforma orqali Oʻzbekiston Respublikasi Qurilish va uy-joy kommunal xoʻjaligi vazirligi va uning hududiy tuzilmalari tomonidan amalga oshiriladi; ulushdorlarning mablagʻlari quruvchining har bir qurilish majmuasi boʻyicha alohida bank hisobvaragʻida jamlanadi hamda faqat quruvchi va ulushdorlar oʻrtasida tuzilgan shartnomalar boʻyicha majburiyatlarni bajarish maqsadlari uchun yoʻnaltiriladi; quruvchilar qurilish-montaj ishlarini oʻz kuchi bilan yoki qurilish-pudrat tashkilotlarini (bosh pudratchini) jalb qilgan holda amalga oshirishi mumkin. Bunda bosh pudratchi quruvchi bilan tuzilgan bosh pudrat shartnomasiga asosan qurilish-montaj ishlarini olib borish uchun ishlar (xizmatlar) qiymatining kamida 30 foizini oʻz kuchi bilan bajarish sharti bilan subpudrat tashkilotlarini jalb qilishi mumkin; quruvchilar ulushdorlarning mablagʻlari sarflanishi hamda qurilish obyektidagi ishlar haqida doimiy ravishda oʻzlarining rasmiy veb-saytlari yoki ijtimoiy tarmoqlardagi sahifalarida axborot berib boradilar, shuningdek, qurilish obyektini onlayn rejimida kuzatish imkoniyatini taʼminlaydilar. Elektron roʻyxatga kiritilmagan qurilish majmualarini reklama qilish taqiqlanadi. 3. Koʻp kvartirali uylarni ulush kiritish asosida qurish toʻgʻrisidagi nizom ilovaga muvofiq tasdiqlansin. Belgilansinki, mazkur Nizom talablari u amalga kiritilguniga qadar 2020-yilda qonun hujjatlarida belgilangan tartibda qurilish-montaj ishlarini boshlash toʻgʻrisida xabarnoma yuborilgan qurilish majmualariga nisbatan ham tatbiq etiladi. 4. Oʻzbekiston Respublikasi Qurilish va uy-joy kommunal xoʻjaligi vazirligining uning markaziy apparatida mazkur vazirlikning budjetdan tashqari mablagʻlari hisobidan moliyalashtiriladigan 2 ta shtat birligidan iborat Ulush kiritish asosida qurilish bozorini rivojlantirish boʻlimini tashkil etish toʻgʻrisidagi taklifi maʼqullansin. 6. Oʻzbekiston Respublikasi Davlat aktivlarini boshqarish agentligi toʻlovga qobiliyatsizlik masalalarini tartibga soluvchi qonun loyihasini ishlab chiqishda ilgʻor xorijiy tajribani inobatga olgan holda ulush kiritish asosida qurilishni amalga oshiruvchi quruvchilarni toʻlovga qobiliyatsiz deb topishning alohida tartibi nazarda tutilishini taʼminlasin. 7. Oʻzbekiston Respublikasi Qurilish va uy-joy kommunal xoʻjaligi vazirligi: bir oy muddatda Oʻzbekiston Respublikasi Adliya vazirligi bilan birgalikda ulush kiritish asosida qurilish haqidagi maʼlumotlarni yuritish, shu jumladan quruvchilarni Elektron roʻyxatga kiritish va shartnomalarni hisobga qoʻyishda qoʻllaniladigan elektron platformaning Davlat xizmatlari agentligi axborot tizimiga integratsiya qilinishini taʼminlash boʻyicha chora-tadbirlar tasdiqlanishini; ikki oy muddatda Oʻzbekiston Respublikasi Ichki ishlar vazirligi, Toshkent shahar hokimligi hamda boshqa manfaatdor vazirlik va idoralar bilan birgalikda koʻp kvartirali uylarni ulush kiritish asosida qurishda xorijiy fuqarolar va fuqaroligi boʻlmagan shaxslarning ulushdor sifatida ishtirok etishi tartibini soddalashtirish boʻyicha takliflar kiritilishini; ikki oy muddatda qonun hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritilishini taʼminlasin; Qurilish va uy-joy kommunal xoʻjaligi sohasida nazorat qilish inspeksiyasi bilan birgalikda koʻp xonadonli uy-joylar qurilishi sifati yuzasidan qatʼiy nazorat oʻrnatib, bu borada normativ-texnik hujjatlar va loyiha hujjatlaridan chetga chiqish holatlari aniqlangan taqdirda, masʼul shaxslarga, shu jumladan buyurtmachi tashkilotning texnik nazorat, pudrat tashkilotining ichki nazorat va loyihachi tashkilotning mualliflik nazorati mutaxassislariga nisbatan choralar qoʻllasin. 8. Ushbu qaror ijrosini nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. 1. Ushbu Nizom koʻp kvartirali uylarni ulush kiritish asosida qurish hamda jismoniy va yuridik shaxslarning shu maqsadda jamlangan mablagʻlaridan foydalanish tartibini belgilaydi. 2. Mazkur Nizom shartnoma ishtirokchilarida daromad olish maqsadi koʻzlangan investitsiya faoliyati bilan bogʻliq boʻlgan tadbirkorlik subyektlari oʻrtasidagi munosabatlarga nisbatan tatbiq etilmaydi. 3. Ushbu Nizom maqsadlari uchun quyidagi asosiy tushunchalar qoʻllaniladi: vakolatli davlat organi — Oʻzbekiston Respublikasi Qurilish va uy-joy kommunal xoʻjaligi vazirligi, Qoraqalpogʻiston Respublikasi Qurilish va uy-joy kommunal xoʻjaligi vazirligi, viloyatlar qurilish va uy-joy kommunal xoʻjaligi bosh boshqarmalari hamda Toshkent shahri Qurilish bosh boshqarmasi; ulushdor — qurilish majmuasida bir yoki bir nechta qurilish obyektini mulk huquqi bilan olish maqsadida ulush kiritish asosida qurilishda ishtirok etish toʻgʻrisida shartnoma tuzgan jismoniy yoki yuridik shaxs; ulush kiritish asosida qurilish — koʻp kvartirali uylarni quruvchilar va ulushdorlarning mablagʻlari hisobidan qurish, rekonstruksiya qilish va qayta ixtisoslashtirish; ulush kiritish asosida qurilishda ishtirok etish toʻgʻrisidagi shartnoma (keyingi oʻrinlarda — shartnoma) — koʻp kvartirali uylarni ulush kiritish asosida qurish boʻyicha quruvchi va ulushdor oʻrtasidagi munosabatlarni tartibga soluvchi hamda mazkur Nizom talablariga muvofiq hisobga qoʻyilgan yozma shakldagi bitim; ulush kiritish asosida qurilish ishtirokchilari — quruvchi, ulushdor, qurilish-pudrat tashkiloti (bosh pudratchi) va tijorat banki; elektron platforma — ulush kiritish asosida qurilish haqidagi maʼlumotlarni yuritish uchun zamonaviy axborot-kommunikatsiya texnologiyalaridan foydalangan holda ishlab chiqilgan va vakolatli davlat organi tomonidan yuritiladigan elektron maʼlumotlar bazasi; quruvchi (developer) — Ulush kiritish asosida qurish uchun mablagʻlarni jalb etuvchi quruvchilarning elektron roʻyxatiga (keyingi oʻrinlarda — Elektron roʻyxat) kiritilgan, koʻp kvartirali uylarni qurishga moʻljallangan yer uchastkasiga va qurilish ishlarini amalga oshirishga birlamchi ruxsat beruvchi hujjatlarga ega boʻlgan yuridik shaxs; qurilish majmuasi — quruvchi tomonidan bir loyiha doirasida qurilishga ajratilgan yer uchastkasida, bir manzilda qurilayotgan bir yoki bir nechta qurilish obyektlari yigʻindisi; qurilish majmuasining qiymati — quruvchining qurilisholdi xarajatlari, jumladan koʻp kvartirali uylarni qurish uchun yer uchastkasini olish (auksion savdolari yoki xususiy mulkdorlarga kompensatsiya toʻlovini amalga oshirgan holda va qonun hujjatlarida belgilangan boshqa asoslarda), ruxsat beruvchi hujjatlarni rasmiylashtirish hamda qurish va foydalanishga topshirish bosqichlarini yakunlash uchun loyiha-smeta hujjatlarida koʻzda tutilgan xarajatlar yigʻindisi; qurilish obyekti — shartnomaga asosan ulushdorga topshiriladigan kvartira, yengil avtotransport vositasi toʻxtash joyi va qurilish majmuasidagi boshqa obyektlar; qurilish obyektining qiymati — shartnomada koʻrsatilgan qurilish obyektining narxi; qurilish-pudrat tashkiloti (bosh pudratchi) — quruvchi bilan bosh pudrat shartnomasini tuzgan va shaharsozlik faoliyati sohasida kamida uch yillik tajribaga ega boʻlgan yuridik shaxs. Quruvchi qurilish-montaj ishlarini oʻz kuchi bilan amalga oshirishi mumkin. Bunda, quruvchi mazkur Nizom bilan qurilish-pudrat tashkiloti va quruvchi uchun belgilangan talablarga javob berishi lozim (quruvchi mazkur talablarga javob beradigan qurilish-pudrat tashkiloti tomonidan taʼsis etilgan hollarda unga ushbu Nizom bilan qurilish-pudrat tashkiloti uchun belgilangan talablar qoʻyilmaydi). 4. Quruvchi mazkur Nizom talablariga muvofiq ulushdorlar bilan tuzilgan shartnomalar hisobga qoʻyilganidan soʻng qurilish obyektini qurish uchun ulushdorlarning mablagʻlarini jalb qilishga haqli. 5. Qurilish-pudrat tashkiloti (bosh pudratchi) quruvchi bilan tuzilgan bosh pudrat shartnomasiga asosan qurilish-montaj ishlarini olib borish uchun ishlar (xizmatlar) qiymatining kamida 30 foizini oʻz kuchi bilan bajarish sharti bilan subpudrat tashkilotlarini jalb qilishga haqli. 6. Elektron roʻyxatni yuritish, shu jumladan quruvchilarni Elektron roʻyxatga kiritish hamda shartnomalarni hisobga qoʻyish ishlari vakolatli davlat organi tomonidan elektron platforma orqali amalga oshiriladi. 7. Quruvchi tomonidan jismoniy va yuridik shaxslarni qurilish majmuasi, shartnoma shartlari, ulushlar kiritish tartibi va boshqa maʼlumotlar bilan tanishtirish maqsadida sotuv ofisi tashkil etiladi. Sotuv ofisida qurilish majmuasining eskiz chizmalari va kichiklashtirilgan maketi, shartnoma tuzish uchun taklif etilayotgan qurilish obyektlari chizmalari, oʻrnatilayotgan texnik uskunalar va tashqi hududning holati bilan tanishish imkoniyati yaratiladi. 8. Quruvchi va ulushdorning oʻzaro kelishuviga koʻra quruvchining shartnoma majburiyatlarini bajarmaganlik uchun javobgarligi Oʻzbekiston Respublikasi qonun hujjatlariga muvofiq sugʻurta qilinishi mumkin. 9. Quruvchi har bir qurilish majmuasi boʻyicha Elektron roʻyxatga alohida kiritilgan boʻlishi shart. 10. Quruvchi Elektron roʻyxatga kirish uchun vakolatli davlat organiga elektron platforma orqali quyidagi hujjatlarni elektron shaklda taqdim etadi: quruvchi va qurilish-pudrat tashkiloti (bosh pudratchi) bilan tuzilgan bosh pudrat shartnomasi nusxasi (agar bosh pudratchi jalb qilinadigan boʻlsa); yer uchastkasi ajratish haqidagi va qurilish-montaj ishlarini amalga oshirishga birlamchi ruxsat beruvchi hujjatlar (loyihalashtirish topshirigʻi va arxitektura–rejalashtirish topshirigʻi) nusxalari; loyiha-smeta hujjatlari va ijobiy ekspertiza xulosasi nusxasi (“fast-track” usulida amalga oshiriladigan loyihalar bundan mustasno); qurilish majmuasi qurilishi boʻyicha texnik va mualliflik nazoratini hamda qurilish-montaj ishlari jarayonida davlat nazoratini amalga oshirish boʻyicha tegishli hududiy nazorat tashkiloti bilan tuzilgan shartnomalar nusxalari; quruvchining soliq va boshqa majburiy toʻlovlar boʻyicha muddati oʻtgan qarzdorligi mavjud emasligi haqidagi maʼlumotnoma; quruvchida qurilish majmuasi qiymatining 20 foizidan kam boʻlmagan miqdordagi oʻz moliyaviy resurslari mavjudligini tasdiqlovchi hujjat yoki mazkur mablagʻlarga yoxud uning yetishmayotgan qismiga kredit ajratish haqida bank kafolat xati. Bunda, qurilish majmuasiga sarflangan xarajatlar summasi hisobga olinadi; ulushdorlarning mablagʻlarini jamlashga moʻljallangan tijorat bankida ochilgan alohida hisobvaraq haqidagi maʼlumotnoma; Bunda, elektron platforma Oʻzbekiston Respublikasi Adliya vazirligining axborot tizimiga integratsiya qilinganidan soʻng mazkur bandda koʻrsatilgan tegishli hujjatlar quruvchilardan talab etilmaydi. 11. Vakolatli davlat organi quruvchi tomonidan taqdim etilgan maʼlumot va hujjatlarning ishonchliligini idoralararo axborot hamkorligi tartibida oʻrganish huquqiga ega. 12. Vakolatli davlat organi uch ish kuni mobaynida quruvchi tomonidan taqdim etilgan hujjatlarni koʻrib chiqib, uni Elektron roʻyxatga kiritadi. 13. Vakolatli davlat organi ushbu Nizomning 10-bandida koʻrsatilgan maʼlumot va hujjatlar toʻliq taqdim etilmagan yoki ular haqiqatga toʻgʻri kelmagan hollardagina quruvchini Elektron roʻyxatga kiritishni rad etadi. Quruvchini Elektron roʻyxatga kiritish rad etilgan hollarda, unga rad etish sabablari koʻrsatilgan javob xati ikki ish kuni mobaynida yuboriladi. Elektron roʻyxatga kiritishni rad etish sabablari bartaraf etilganidan soʻng quruvchi takroran murojaat qilishga haqli. Bunda qoʻshimcha yigʻim undirilmaydi. 14. Quruvchini Elektron roʻyxatga kiritish uchun Oʻzbekiston Respublikasi Qurilish va uy-joy kommunal xoʻjaligi vazirligi faoliyatini qoʻllab-quvvatlash jamgʻarmasiga bazaviy hisoblash miqdorining ikki baravari miqdorida yigʻim undiriladi. 15. Elektron roʻyxat elektron platformada yuritiladi. Elektron roʻyxatda barcha uchun ochiq boʻlgan quruvchining nomi, STIR, manzili, taʼsischilari va boshqa maʼlumotlar koʻrsatiladi. 16. Elektron roʻyxatga kiritilmagan quruvchilar ulush kiritish asosida qurilishga ulushdorlarning mablagʻlarini jalb qilish huquqiga ega emas. 17. Quruvchi Elektron roʻyxatga kiritilgandan soʻng ulushdorlar bilan shartnomalarni tuzish huquqiga ega boʻladi. 18. Shartnomada quyidagilar aks ettirilgan boʻlishi lozim: qurilish majmuasi va qurilish obyekti haqidagi maʼlumotlar (manzili, joylashgan joyi, kvartira raqami va boshqalar); qurilish obyekti maydoni va qiymati; qurilish obyektini ulushdorga topshirish muddati va holati; ulushdor tomonidan kiritiladigan summa miqdori; oʻzaro hisob-kitoblar tartibi; qurilish-montaj ishlarining grafigi; tomonlarning huquqlari, majburiyatlari va javobgarligi; shartnoma boʻyicha talablar huquqlarini oʻtkazish tartibi; qurilish obyekti ekspluatatsiyasining kafolat muddati (ikki yildan kam boʻlmasligi lozim); nizolarni hal qilish tartibi va taraflar oʻrtasida kelishilgan qonun hujjatlariga muvofiq boshqa shartlar. 19. Shartnomani hisobga qoʻyish uchun quruvchi vakolatli davlat organiga quyidagi hujjatlarni taqdim qiladi: imzolangan shartnoma; ulushdor pasporti nusxasi, ulushdor yuridik shaxs boʻlsa, davlat roʻyxatidan oʻtkazilganligi toʻgʻrisidagi guvohnoma nusxasi; belgilangan yigʻim toʻlanganligini tasdiqlovchi hujjat. 20. Shartnomani hisobga qoʻyish uchun hujjatlar vakolatli davlat organiga elektron platforma orqali yuboriladi. 21. Vakolatli davlat organi shartnomani uch ish kuni mobaynida koʻrib chiqib, hisobga qoʻyadi. Shartnoma hisobga qoʻyilganligi haqida xabar quruvchining vakolatli xodimi va ulushdorning telefon raqamiga SMS-xabar orqali yuboriladi. Shartnomaning har bir sahifasiga yakka tartibdagi raqam va QR-kod berilib, shartnoma quruvchi va ulushdorga beriladi. 22. Taqdim etilgan shartnoma ushbu Nizomning 18-bandida koʻrsatilgan talablarga javob bermagan va (yoki) ushbu Nizomning 19-bandida koʻrsatilgan hujjatlar ilova qilinmagan boʻlsa, vakolatli davlat organi shartnomani hisobga qoʻyishni rad etadi. Shartnomani hisobga qoʻyishni rad etish sabablari bartaraf etilganidan soʻng quruvchi takroran murojaat qilishga haqli. Bunda qoʻshimcha yigʻim undirilmaydi. 23. Shartnomani hisobga qoʻyish uchun quruvchidan Oʻzbekiston Respublikasi Qurilish vazirligi faoliyatini qoʻllab-quvvatlash jamgʻarmasiga bazaviy hisoblash miqdorining 50 foizi miqdorida yigʻim undiriladi. 24. Shartnomaga kiritilgan oʻzgartirish va qoʻshimchalar belgilangan tartibda hisobga qoʻyilishi kerak. Bunda qoʻshimcha yigʻim undirilmaydi. 25. Shartnoma bekor qilingan taqdirda, quruvchi uch ish kuni ichida vakolatli davlat organini elektron platforma orqali xabardor qilishi shart. 26. Belgilangan tartibda hisobga qoʻyilgan shartnoma shartlari boʻyicha ulushdor tomonidan majburiyatlar oʻz vaqtida bajarilmaganligi sababli shartnoma bir tomonlama bekor qilinganda, shartnomadagi qurilish obyekti boʻyicha tuzilgan yangi shartnomani hisobga qoʻyish uchun yigʻim undirilmaydi. 27. Qurilish majmuasi belgilangan tartibda muammoli obyekt deb topilganda ushbu qurilish majmuasi boʻyicha yangi shartnomalar hamda avval tuzilgan shartnomalarga kiritilgan oʻzgartirish va qoʻshimchalarni hisobga qoʻyish toʻxtatiladi. 28. Shartnomaga ulushdorni almashtirish bilan bogʻliq oʻzgartirishlar kiritish qonun hujjatlarida belgilangan tartibda amalga oshiriladi. Ulushdorning oʻz ulushini talab qilish huquqini boshqa shaxs foydasiga voz kechishini koʻzda tutuvchi kelishuvni imzolash vaqtida ulushdor turmush oʻrtogʻining notarial tarzda rasmiylashtirilgan roziligi taqdim etilishi shart. Ushbu Nizomda belgilangan tartibda hisobga qoʻyilmagan shartnomalar, ularga kiritilgan oʻzgartirish va qoʻshimchalar haqiqiy emas deb hisoblanadi. 29. Vakolatli davlat organi elektron platformada qurilish obyektlari toʻgʻrisida barcha uchun ochiq boʻlgan quyidagi maʼlumotlarni yuritadi: qurilish obyekti joylashgan qurilish majmuasi toʻgʻrisidagi maʼlumot (koʻp kvartirali uylar va kvartiralar soni, muhandislik, yoʻl-transport va ijtimoiy infratuzilma obyektlari, shuningdek, loyihaga oid yordamchi obyektlar toʻgʻrisidagi maʼlumotlar); har bir qurilish obyekti boʻyicha tuzilgan shartnoma haqidagi maʼlumot (tartib raqami, tuzilgan sanasi, kiritilgan oʻzgartirish va qoʻshimchalar, uning bekor qilinganligi); quruvchi va qurilish-pudrat tashkiloti (bosh pudratchi) haqidagi maʼlumotlar; muammoli qurilish obyektlari va insofsiz quruvchilar haqidagi maʼlumotlar. 30. Vakolatli davlat organi maʼlumotlarning doimiy ravishda yangilanishi va barcha uchun ochiq boʻlishini taʼminlaydi. 31. Quruvchi ulushdorlarning mablagʻlarini jamlash uchun xizmat koʻrsatuvchi bankida har bir qurilish majmuasi boʻyicha alohida hisobvaraq ochadi. 32. Quruvchining alohida hisobvaragʻidagi mablagʻlardan faqat quruvchi va ulushdorlar oʻrtasida tuzilgan shartnomalar boʻyicha majburiyatlarni bajarish maqsadlari uchun foydalanilishi mumkin. 33. Norezident jismoniy shaxslarning xorijdagi hisobvaraqlaridan kelib tushgan chet el valyutasi ichki valyuta bozorida sotilgan holda quruvchining milliy valyutadagi alohida hisobvaragʻiga oʻtkazilishi yoki tuzilgan import shartnomalari boʻyicha toʻlovlarni amalga oshirish maqsadida foydalanilishi mumkin. 34. Ulushdorlarning mablagʻlaridan maqsadli foydalanish uchun quruvchi rahbari va bosh hisobchisi shaxsan javobgar hisoblanadi. 35. Quruvchining alohida hisobvaragʻidagi mablagʻlarni quyidagi maqsadlarga yoʻnaltirish taqiqlanadi: qurilish majmuasida boshlangʻich qurilish ishlarini amalga oshirishga jalb qilingan mablagʻlardan tashqari boshqa qarzlarni qoplash; qarz (moliyaviy yordam) ajratish; xoʻjalik yurituvchi subyektlar ustav fondini shakllantirish, aksiyalar, ulushlar va obligatsiyalar sotib olish; qurilish majmuasiga tegishli boʻlmagan tovar (ish va xizmat)larni sotib olish; qurilish majmuasi foydalanishga toʻliq topshirilgunga qadar taʼsischilarga (aksiyadorlarga) dividend toʻlash. 36. Qurilish obyekti foydalanishga toʻliq topshirilgandan soʻng, ulushdorlarning mablagʻlari quruvchining asosiy hisobvaragʻiga oʻtkaziladi va quruvchi tomonidan mustaqil tasarruf etiladi. 37. Qurilish obyektlarini qurish ustidan nazorat qonun hujjatlarida belgilangan tartibda amalga oshiriladi. 38. Ulushdor: qurilish obyektidagi qurilish ishlari holati bilan tanishishga; shartnoma shartlari bajarilishi boʻyicha quruvchidan yozma shaklda maʼlumot talab qilishga; qurilish obyektlarini qurish ustidan texnik, shuningdek, mablagʻlarning maqsadli ishlatilishi ustidan nazoratni qonun hujjatlarida belgilangan tartibda yuridik shaxslarni yoki mutaxassislarni jalb qilish orqali amalga oshirishga haqli. 39. Qurilish sohasida nazoratni amalga oshirish boʻyicha vakolatli davlat organi qurilish obyektlarida shartnoma bilan tasdiqlangan qurilish-montaj ishlarining grafigiga rioya qilinishi ustidan monitoring olib boradi. 40. Quruvchi ulushdorlarning mablagʻlari sarflanishi hamda qurilish obyektidagi ishlar haqida doimiy ravishda oʻzlarining rasmiy veb-saytlari va ijtimoiy tarmoqlardagi sahifalarida axborot berib boradi, shuningdek, qurilish obyektini onlayn rejimda kuzatish imkoniyatini taʼminlaydi. 41. Quyidagi holatlarda qurilish majmuasi vakolatli davlat organi tomonidan muammoli obyektlar toifasiga kiritiladi: qurilish va shaharsozlik norma va qoidalarining qoʻpol ravishda buzilishi; qurilish obyektlarini foydalanishga topshirish muddati asossiz ravishda olti oydan ortiq muddatga kechikishi; quruvchi tomonidan ulushdorlarga qurilish obyektlarini topshirish majburiyati buzilishi yoki uni bankrot deb topilishi. 42. Muammoli obyekt boʻyicha materiallar vakolatli davlat organi tomonidan belgilangan tartibda tegishli huquqni muhofaza qiluvchi organlarga yuboriladi. 43. Qurilish obyekti shartnomada belgilangan qurilish-montaj va obodonlashtirish ishlari yakunlangandan soʻng qonun hujjatlarida belgilangan tartibda foydalanishga topshiriladi. 44. Qurilish obyekti ulushdorga topshirish-qabul qilish dalolatnomasi asosida topshiriladi. 45. Qurilish obyektiga nisbatan ulushdorning mulk huquqi shartnoma, quruvchi va ulushdor oʻrtasida imzolangan topshirish-qabul qilish dalolatnomasi hamda qurilish obyektini foydalanishga qabul qilish dalolatnomasi asosida davlat roʻyxatidan oʻtkaziladi. 46. Ulushdorning mulk huquqini davlat roʻyxatidan oʻtkazish Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasining hududiy organlari tomonidan amalga oshiriladi. 47. Shartnomalardan kelib chiqadigan nizolar qonun hujjatlarida belgilangan tartibda hal etiladi. 48. Mazkur Nizom talablarining buzilishida aybdor boʻlgan shaxslar qonun hujjatlarida belgilangan tartibda javob beradilar.